1.Indledning

Ved forordningen om OTC-derivater, centrale modparter og transaktionsregistre (EMIR) af 4. juli 2012 fastsættes der bl.a. krav om central clearing af alle standardiserede OTC-derivataftaler, indberetning af alle derivataftaler til transaktionsregistre og gennemførelse af risikoreduktionsteknikker i forbindelse med transaktioner, som ikke cleares centralt.

I henhold til artikel 1, stk. 4, i EMIR er Unionens centralbanker og andre offentlige organer i Unionen, der har ansvar for forvaltningen af den offentlige gæld, eller som deltager heri, ikke omfattet af anvendelsesområdet for EMIR og er derfor ikke underlagt disse forpligtelser.

I henhold til artikel 1, stk. 6, i EMIR tillægges Kommissionen beføjelse til at ændre oversigten over fritagne enheder ved en delegeret retsakt, hvis den efter at have vurderet den internationale behandling af centralbanker og offentlige organer, der forvalter den offentlige gæld, inden for andre jurisdiktioners retlige rammer, og efter at have forelagt Europa-Parlamentet og Rådets resultaterne konkluderer, at det er nødvendigt at fritage disse tredjelandes centralbankers pengepolitiske forpligtelser for clearing- og indberetningskravet.

2.Kommissionens første vurdering

Kommissionen gennemførte sin første vurdering af de retlige rammer for OTC-derivater i Japan, Schweiz, USA, Australien, Canada og Hongkong i 2013. Den 22. marts 2013 vedtog Kommissionen en rapport, hvori den konkluderede, at lovgivningsrammerne for Japan og USA opfyldte betingelserne for at fritage centralbankerne og de offentlige organer, der har ansvar for forvaltningen af den offentlige gæld, i disse to jurisdiktioner for visse krav i henhold til EMIR. De blev efterfølgende føjet til oversigten over enheder, der er fritaget i henhold til artikel 1, stk. 4, i EMIR, ved Kommissionens delegerede forordning (EU) nr. 1002/2013.

De fire andre jurisdiktioners lovgivningsrammer blev ikke anset for at være tilstrækkeligt udviklede til, at deres centralbanker og organer, der forvalter den offentlige gæld, kunne føjes til oversigten over enheder, der er fritaget. Kommissionen konkluderede imidlertid, at den ville "overvåge og rapportere om den seneste udvikling", når de havde færdiggjort deres bestemmelser.

3.Denne vurdering

Denne vurdering omfatter de fire jurisdiktioner, der var omfattet af den første vurdering, men som ikke blev foreslået fritaget på daværende tidspunkt, og to andre jurisdiktioner (Mexico og Singapore), der har anmodet om en vurdering.

Vurderingen er baseret på oplysninger indsamlet direkte fra de undersøgte jurisdiktioner og omhandler to specifikke aspekter af disse lovgivningsrammer:

I)fremskridt med gennemførelsen af reformer af OTC-derivatmarkederne som aftalt på G20-topmødet i 2009 i Pittsburgh

II)behandlingen af centralbanker og offentlige organer, der har ansvar for forvaltningen af den offentlige gæld, eller som deltager heri, inden for de relevante lovgivningsrammer i disse jurisdiktioner samt risikostyringsstandarderne for derivattransaktioner, der indgås af disse organer.

Der er ifølge analysen gjort betydelige fremskridt inden for alle de vurderede jurisdiktioner for så vidt angår vedtagelsen og gennemførelsen af reformer vedrørende OTC-derivater. Alle seks jurisdiktioner har desuden behandlet spørgsmålet om, hvorvidt de forskellige krav finder anvendelse på centralbanker og offentlige organer, der har ansvar for forvaltningen af den offentlige gæld, eller som deltager heri.

4.Fremskridt med reformer af markederne for OTC-derivater

4.1.Australien

Gennemførelsen af obligatorisk clearing, indberetning eller organiseret platformshandel i Australien er en proces i to trin, hvor den relevante minister først beslutter, om disse krav bør finde anvendelse på bestemte klasser af OTC-derivater, og de gennemførelsesbestemmelser, der er udstedt af Australian Securities and Investments Commission (ASIC) dernæst gennemføres. Risikoreduktionsteknikker for ikkecentralt clearede OTC-derivater gennemføres af Australian Prudential Regulation Authority (APRA).

Clearingforpligtelse

De australske gennemførelsesbestemmelser vedrørende obligatorisk central clearing er fastsat i Corporations Amendment (Central Clearing and SingleSided Reporting) Regulation 2015. Disse bestemmelser gennemfører central clearing af fastsatte klasser af OTC-rentederivater for et lille antal store nationale og udenlandske banker, der fungerer som dealere på det australske marked for OTC-derivater. I december 2015 indførte ASIC Derivative Transaction Rules (Clearing) 2015 obligatorisk central clearing af OTC-rentederivater udstedt i flere førende valutaer. Clearingforpligtelserne trådte i kraft i april 2016.

Indberetningsforpligtelse